
Nagpabiling dugukan sa ekonomiya sa Pilipinas ang agrikultura. Apan 
ilawom sa rehimeng Marcos Jr, walay programa para sa tinuod nga 
reporma sa yuta o unsaon palambuon ang agrikultura sa nasud. Sa baylo, 
mas giduso niini ang mga kontra-mag-uuma nga mga palisiya nga pabor 
sa iyang mga kakunsabo nga nagharing hut-ong sa mga agalong yutaan, 
burgesya komprador ug mga burukrata kapitalista. Nagpadayon nga pito 
sa kada 10 ka mga mag-uuma ang walay kaugalingong yuta nga gi-uma. 
Kuyanap ang monopolyo sa kayutaan, pyudal ug alang-alang pyudal nga 
pagpanghimulos sa mga mag-uuma ug kamangtas gamit ang 
reaksyonaryong pwersa sa estado ug mga pribadong armado o 
paramilitar aron ipabilin ang kontrol sa halapad nga kayutaan sa kamot sa 
pipila nga nagharing hut-ong. 


Ang padayon nga paghari sa mga agalong yutaan klarong nagpakita sa 
kapakyasan sa programa sa reporma sa yuta sa reaksyonaryong 
gobyerno. Partikular sa Negros, sa 427,656 ektarya (has.) sa kayutaan 
nga dapat i-apod-apod, 302,377 has. lamang ang na-apod-apod sa mini 
nga reporma sa yuta nga nabinlan pa og 125,279 has. sa Land 
Acquisition and Distribution (LAD). Ma-ihap kini sa 2176 nga nasudnong 
balanse sa LAD. Kini tungod dili pursigido ang reaksyonaryong gubyerno 
nga mayorya mga agalong yutaan ug dagkong burgesya nga hugot nga 
ipatuman ang iyahang programa. Ang mga Agrarian Reform Beneficiaries 
(ARBs] nga nakadawat na unta sa ilang Certificate of Land Ownership 
Award (CLOA), kadaghanan wala aktwal nga naplastar sa ilahang 
kayutaan, ilabina sa lapad nga kayutaan pareho sa yuta sa pamilya 
Cojuangco diri sa Negros. 


Aduna sab mga kaso sa sayop nga mga Notice of Coverage (NOC), peke 
nga mga benepisyaryo ug land use conversion aron malikayan sa mga 
agalong yutaan ang pagpa-lawom sa reporma sa yuta. Ingon man, nigamit 
usab sila 0g relatibong mas bag-o apan malupigon gihapon nga mga iskema 
sama sa stock distribution option (SDOJ, ariendo, block farming, corporative 
scheme, agribusiness venture agreement (AVA), ug uban pa. 

Gipatuman karon sa Department of Agrarian Reform ang SPLIT (Support 
to Parcelization of Land for Individual Titling) program nga nagtutok sa 
indibidwal nga titulo sa mga benepisyaryo sa reporma sa yuta. Bag-o lang 
gipirmahan ni Marcos Jr ang Land Emancipation Law nga kuno mopapas 
sa utang nga amortisasyon sa yuta sa Land Bank sa mga ARBs. Apan, sa 
pagkatinuod, mga pamaagi lang kini para mas sayon ug paspas nga 
subling makuha sa dagkung agalong yutaan ang yuta sa mag-uuma. Ang 
Negrosanong mag-uuma ug mamumuo sa kaumahan labing nag-antus sa 
grabe nga kakabus tungod sa monopolyo sa kayutaan ug rekonsentrasyon 
niini. 


Usa ka siglo sa pagpanglupig ang kinabuhi sa kada henerasyon sa mga 
mamumuo sa kaumahan: sama'g-ulipon nga pagtrabaho sulod sa pila ka 
bulan kabaylo ang pwerte ka ubos nga suholan, ug kagutom sa mga bulan 
nga walay trabaho o sa panahon sa tigkiriwi. Gawas sa produksyon sa 
tubo, wala o kulang ang matikad nga yuta sa mga mag-uuma ug 
mamumuo sa kaumahan para tamnan og humay, mais, saging, lubi ug 
uban pa. Nakasinati sab sila og lain-laing klase sa pyudal ug alang-alang 
pyudal nga pagpanghimulos. 


Sa pagka-itoy ni Marcos Jr sa imperyalismo, nagdugang pa ang mga 
kontra-katawhan ug kontra-mag-uuma nga neoliberal nga palisiya nga 
gipatuman susama sa Rice Tarrification Law ug liberalisasyon sa 
produktong agrikultural sama sa ahos, bombay, kalamay, ug uban pa, nga 
mga komprador, asyendero, burukrata kapitalista, hoarder ug 
magpapatigayon lang ang nakapulos samtang nag-aginod sa grabe nga 
kagutom ug kapobre ang mga kabus nga sektor nga konsumidor: mga 
mag-uuma, mamumuo sa katubhan, mamumuo, mga prodyuser, kabus 
nga tagadakbayan, mga kababayen-an, kabatan-onan ug uban pa. 


Mas nikuyanap usab ang kombersyon sa agrikultural nga kayutaan ngadto 
sa eko-turismo, economic zones, solar farms ug real estate, samtang ang 
mga pananom alang sa pagkaon sa katawhan gitamnan og palm oil ug 

uban pang cash crop. Gipakusog karon ang National Greening Program 
nga gigamit para maangkon na sab sa dagkong komprador burgesya, 
agalong yutaan ug langyaw'ng kapitalista ang kabukiran, kalasangan ug 
yuta sa mga tumandok. Daghan na ang mingsulod sa isla sa Negros nga 
mga kompaniya sa dagku ug makadaot nga minahan. 


Pipila kini sa mga kahimtang kung nganong kinahanglang maghiusa ug 
makigbisog ang masang mag-uuma ug mamumuo sa kaumahan aron 
iduso ang kontra-pyudal nga pakigbisog para maangkon ang katungod sa 
yuta ug mahimong lig-on, halapad ug maisa ang ang-ang sa 
demokratikong rebolusyon sa katawhan. 


1. UNSA ANG 
PYUDALISMO? 


Ang pyudalismo ang relasyon sa 
produksyon pinaagi sa yuta nga 
gitikad sa mag-uuma ug gipanag- 
iya sa agalong yutaan. Hangtod 
karon, nagpabiling gimonopolyo 
sa mga dagkong agalong yutaan 
ang mayorya sa kayutaan sa 
Pilipinas, samtang ang mag- 
uuma nga maoy tig-ugmad wala 
o halos wala'y gipanag-iya. Isip 
mayorya sa populasyon 0 75% 
sa katawhang Pilipino, nahigot 
ang mag-uuma sa mga pyudal 
ug alang-alang pyudal nga 
pagpanghimulos sa mga agalong 
yutaan sa lain-laing mga pamaagi 
ug nagpabiling gigutom. Para 
malingkawas ang mag-uuma sa 
maong kahimtang, kinahanglan 
ang tinuod nga reporma sa yuta 
ug nasudnong industriyalisasyon 
nga hukos lamang nga makab-ot 
pinaagi sa demokratikong 
rebolusyon sa katawhan. 


2. UNSA ANG MGA 
DAGWAY SA 
PYUDAL UG ALANG- 
ALANG PYUDAL 
NGA PAGPANG- 
HIMULOS? 


Panghimulos pyudal kini kung 
ang kahago sa mag-uuma sa 
pagtikad sa yuta baylohan sa 
agalong yutaan nga walay amot 
sa pagtikad sa yuta og dili 
makatarunganon nga bahin sa 
produkto sama sa tunga, tersya, 
ug inupat nga bahinay. 


Ang pagpanghimulos mahimong 
alang-alang pyudal kung ang 
kahago sa mag-uuma baylohan 
na og kwarta, sama sa ubos nga 
suhulan sa mga mamumuo sa 
katubhan sa mga asyenda. Ang 
alang-alang pyudal nga sistema 
giharian sa imperyalismong US 
pinaagi sa dominasyon sa lokal 
nga hut-ong sa dagkung 
komprador burgesya ug agalong 
yutaan. 

Lakip usab sa pyudal ug alang- 
alang pyudal nga mga 
pagpanghimulos ang lain-laing 
dagway sa usura sa porma sa 
alili, lokap ug tersiyahan; 
neoliberal nga patakaran sama 
sa microfinance (lending) nga 
Dungganon, Lifebank, ASA, RAFI, 
Taytay ug uban pa; mahal nga 
abang sa mga kahimanan sa 
produksyon ug taas nga presyo 
sa abono, pestisidyo ug uban pa; 
ang pagpalit sa mga produkto sa 


mag-uuma sa barato nga presyo; 


pagpangilog og yuta gamit ang 
ariendo-palit ug ubang ligal ug 
iligal nga pagpangilog og yuta, ug 
kuyanap nga kontraktwalisasyon 
sa mga asyenda pinaagi sa 
paggamit sa mga kontraktor nga 
naghatag og intresipo ug ubos 
nga suhulan ug walay benepisyo 
nga namig-ot ug nanghimulos sa 
mga mag-uuma sa katubhan. 


3. NGANONG 
KINAHANGLANG 
TAPUSON ANG 
PYUDALISMO? 


Kinahanglang tapuson ang 
pyudalismo para maangkon sa 
mag-uuma ang dugay nang 
gipangandoy nga makatag-iya og 
kaugalingong yuta nga siya ang 
nag-ugmad pero gimonopolyo sa 
mga agalong yutaan. Pinaagi 
niini, malingkawas ang mag- 
uuma ug mawala ang pyudal ug 
alang-alang pyudal nga mga 
kadena sa mag-uuma ug 
molambo ang agrikultura sa 
nasud. 


Tungod sa pag-abante sa kontra- 
pyudal nga pakigbisog, makita sa 
mag-uuma nga ang rebolusyon 
nga gipanguluhan sa Partido 
Komunista sa Pilipinas (PKP) 
mao ang nagduso sa iyang 
katungod ug boluntaryo siyang 
mosalmot sa Bagong Hukbong 
Bayan [BHB], mopasakop sa 
rebolusyonaryong organisasyong 
masa o motabang pinaagi sa 
ubang mga porma. 


4. UNSA ANG 
KONTRA-PYUDAL 
NGA KAMPANYANG 
MASA? 


Sa kasamtangang ang-ang sa 
demokratikong rebolusyon sa 
katawhan, gilunsad ang kontra- 
pyudal nga kampanyang masa 
aron isulong ang minimum ug 
maksimum nga porma sa tinuod 
nga reporma sa yuta batok sa 
pyudal ug alang-alang pyudal nga 
pagpanghimulos. Kabahin ang 
agraryong rebolusyon sa tulo ka 
integrado nga gimbuhaton sa 
BHB, lakip na ang pagtukod sa 
baseng masa ug paglunsad og 
armadong pakigbisog. Tahas 
usab kini sa tanang ginsakpan sa 
rebolusyonaryong kalihukang 
masa. Nangunang unod sa 
demokratikong rebolusyon sa 
katawhan ang hisgutanan sa 
yuta nga demokratikong 
kagustuhan sa masang mag- 
uuma. 


Gipaila-ila sa mag-uuma ang 
dagyaw, alayon, ug kooperatiba 
para sa mas abante ug kolektibo 
nga produksyon. 


Kabahin man kini sa prinsipyo 
nga batakang pwersa ang mag- 
uuma sa rebolusyon ug maoy 
tuboran sa rekrutment sa 
Partido ug BHB. 

5. KINSA ANG 
PALIHUKON SA 
KONTRA-PYUDAL 
NGA KAMPANYANG 
MASA? 


Ang pesante usa ka gamhanang 
pwersa ug alyado sa mamumuo 
pinaagi sa partido niya sa 
rebolusyonaryong pakigbisog. 
Ang kontra-pyudal nga linyang 
masa sa kabanikanhan mao ang: 
nangunang mosandig sa kabus 
nga mag-uuma, kabigon ang 
tunga-tungang mag-uuma ug 
nyutralisahon ang adunahang 
mag-uuma aron mahimulag ug 
mapukan ang mga despotiko ug 
reaksyonaryong pwersa sa 
estado. Makighiusa sa mga 
mamumuo sa katubhan sa mga 
asyenda. Tagaan og pagtagad 
ang mga mamumuo sa logging 
ug minahan ug mga indigenous 
peoples. Hisgutanan sa halapad 
nga kabaybayonan, pukawon ug 
palihukon ang kabus ug tunga- 
tungang mananagat. 


Kinahanglan ang lig-on nga 
sumpay ug tinabangay sa mga 
rebolusyonaryong organisasyong 
masa ngadto sa BHB. 
Kinahanglan usab maayo nga 
makombina ang iligal ug tinago 
sa ligal ug dayag nga pakigbisog 
aron mas halapad nga han-ay sa 
masa ang makab-ot pinaagi sa 
pagpakusog sa nagkahiusang 
prente sa nagkadaiyang sektor 
sama sa simbahan, academe, 
abogado, ug uban pang mga 
indibidwal, organisasyon, ug 
ahensya. 


6. ASA ILUNSAD 
ANG MGA KONTRA- 
PYUDAL NGA 
KAMPANYANG 
MASA? 


Ilunsad ang mga kontra-pyudal 
nga kampanyang masa sa 
kaumahan, asyenda, basakan, 
ancestral domain sa mga 
tumandok, ug uban pa. Depende 
sa mga produkto-tubo, humay, 
lubi-ug kahimtang ang paglunsad 
sa mga kampanya ug demanda. 


Tungod halos pareho ang 
kahimtang sa mga mag-uuma sa 
usa ka lugar, ilunsad nato ang 
mga kampanya sa lebel sa 
barangay, lungsod, syudad, 
distrito ug probinsya depende sa 
katakos sa mga organisasyong 
masa, dili iya-ya nga mga 
kampanya kundili tibuok ug 
nagsumpayanay nga dinaghan 
nga kampanya aron pakusgon 
ang atong panawagan. 

7. UNSAON 
PAGPALIHOK ANG 
MASA SA 
KONTRAPYUDAL 
NGA PAKIGBISOG? 


Kinahanglan ang kuyanap nga 
pagtuon, ilabina sa Mubong 
Kurso sa Katilingban ug 
Rebolusyong Pilipino (MKKRP), 
Araling Aktibista (ARAK), 
Rebolusyonaryong Giya sa 
Reporma sa Yuta (RGRY], mga 
Espesyal nga Kursong Masa ug 
literasiya ug numerasiya. 
Maglunsad og katilingbanong 
pakisusi ug pagtuki sa hut-ong 
(SICA) para dugang 
mapalawman ug masabtan ang 
partikular nga kahimtang sa 
masang mag-uuma sa usa ka 
lugar ug matibuok ang mga 
porma sa pagpanghimulos nga 
ilang nasinati ug angayang 
pakigbisogan. 

Kinahanglan usab ang 
pagpasundayag kultural ug uban 
pang porma sa propaganda 
aron hinay-hinay nga mapundar 
ang rebolusyonaryong diwa sa 
mag-uuma ug mabuak ang mga 
pyudal nga panghunahuna. 
Kinahanglan makapatumaw og 
mga instruktor, ahitador, ispiker, 
propagandista ug mga grupong 
pangkultura gikan sa han-ay sa 
halapad nga masa. 


Kinahanglan usab pakusgon ang 
mga produksyon ug kolektibo 
nga paglihok sama sa mga 
kolektibo nga proyekto, dagyaw, 
alayon, ug mga kooperatibang 
masa para makasuporta sa mga 
kontra-pyudal nga kampanya ug 
makatabang sa mga 
organisasyon. 


8. UNSA ANG MGA 
MAMAHIMONG 
PORMA SA 
KONTRA-PYUDAL 
NGA PAKIGBISOG? 


Pinaagi sa mga militante, 
koordinado, ug organisadong 
kampanyang masa, giduso sa 
laintaing ang-ang sa kontra- 
pyudal nga pakigbisog sa 
konteksto sa agraryong 
rebolusyon ang tinuod nga 
reporma sa yuta nga base sa 
kongkreto nga kahimtang ug 
kaandamon sa masa. 


Sa minimum, giduso nato ang 
pagpa-ubos sa abangan sa yuta, 
pagwala sa usura, pagpataas sa 
suholan sa mga mamumuo sa 
kaumahan ug pagpataas sa 
presyo sa produkto sa mag- 
uuma. Pinaagi sa mga dayalogo, 
petisyon, negosasyon, welga, ug 
bungkalan maduso sa mag- 
uuma ang ilang mga demanda. 


Hisgutanan sa suhulan, atong 
dal-on ang kampanyang 50-50 
(P50 nga dugang sa inadlaw nga 


suhulan ug 5076 nga dugang sa 
pakyaw nga trabaho] nga 
isumpay usab sa pagduso sa 
pagpatuman sa regional 
minimum wage ug ang kampanya 
sa P750 nga national minimum 
wage. Kinahanglan usab iduso 
ang paghatag sa mga agalong 
yutaan sa benepisyo susama sa 
SSS, PhilHealth, mga leave ug 
uban pang insentibo. Lakip nga 
kolektibong iduso ang Social 
Amelioration Program (SAP) sa 
Department of Labor and 
Employment ug benepisyo gikan 
sa Department of Agriculture, ug 
ang pagbuksas sa mga 
anomaliya ug korapsyon nga 
nahitabo kasumpay sa 
distribusyon sa pundo sa mga 
ahensya sa gobyerno. 


Kung sa bahinay, iduso nato ang 
50% nga pagpasaka. Kung 
tinunga, atong iduso nga 
himuong inupat, pabor sa mag- 
uuma. 


Sa mga pautang, iduso nato ang 
50% nga pagpanubo sa interes, 
hangtod nga hinay-hinay 
magkagamay kaysa sa interes sa 
bangko. 

9. NGANONG 
KINAHANGLANG 
ISUMPAY ANG 
KONTRA-PYUDAL 
NGA KAMPANYANG 
MASA SA KONTRA- 
PASISTA UG 
KONTRA- 
IMPERYALISTA NGA 
PAKIGBISOG? 


Dili basta-basta nga itugyan sa 
mga agalong yutaan ang ilang 
gimonopolyo nga kayutaan 
tungod anaa sila sa poder ug 
magamit nila ang ilang gahum 
ug mga kaalyado nga anaa sa 
gobyerno ug mga langyawng 
kapitalista aron pintas nga 
pugngan ang masang 
pakigbisog. 


Ang kontra-pyudal nga 
kampanyang masa dili himulag 
sa kontra-pasista nga kampanya 
batok sa terorismo sa rehimeng 
US-Marcos II nga gipatuman sa 
mersenaryong AFP-PNP ug mga 
paramilitar nga grupo. 
Kinahanglan ipakita ang mga 

brutal nga krimen sa estado ug 
batokan ang militarisasyon sa 
kabanikanhan. 


Dili man kini bulag sa kontra- 
imperyalista nga kampanya 
batok sa langyaw nga 
pagpanghilabot ug 
pagpanghimulos sa atong 
ekonomiya, pulitika, kultura ug 
militar nga mao ang nangunang 
rason sa alang-alang kolonyal ug 
alang-alang pyudal nga 
pagpanghimulos sa nasud nga 
hingpit nga nakaapekto sa mga 
mag-uuma. 


10. MGA PANAWAGAN: 


|patuman ang tinuod nga reporma sa yuta ug 
nasudnong industriyalisasyon! 


Bungkagon ang sistemang asyenda! 


Pakusgon ang mga kooperatiba ug asosasyon sa 
mga mag-uuma! 


Ihatag ang angayang benepisyo sa mamumuo sa 
kampo! 


Pasakaon ang suhulan sa mamumuo sa katubhan! 


Isulong ang bungkalan o kolektibo nga pagtikad sa 
yuta! 


Palayason ang mga pasistang militar sa 
kabanikanhan! 


Batokan ang mga neoliberal nga balaod ug palisiya! 


Isulong ang demokratikong rebolusyon sa katawhan! 


"Paghimakas 


